เริ่มต้นด้วยฉากจบ
โดย...ศาสตรา มังกรอัศวกุล
29 ต.ค. 2565

โดย...ศาสตรา มังกรอัศวกุล 
ผู้อำนวยการฝ่ายวางแผนและให้คำปรึกษาทางการเงินส่วนบุคคล ธนาคารกสิกรไทย
มีภาพยนต์หลายเรื่องที่ขึ้นต้นเรื่องด้วย “ฉากจบ” แล้วค่อยย้อนเวลาไปในอดีตให้เห็นว่าเกิดเหตุการณ์อะไรบ้าง ใครทำอะไรกับใครบ้าง จนทำให้เกิดผลลัพธ์อย่างที่เห็นในตอนจบ ซึ่งการดำเนินเรื่องแนวนี้ ทำให้คนดูเชื่อมโยงการกระทำต่าง ๆ กับผลลัพธ์สุดท้ายตลอดเวลาว่า เพราะอะไรถึงเป็นแบบนั้น 
ถ้าเปรียบเทียบกับการดำเนินชีวิตของคนเรา จะพบว่าคนที่ประสบความสำเร็จ มักจะเริ่มต้นสิ่งต่าง ๆ ด้วยการกำหนด “ฉากจบ” หรือ “ความฝัน” ที่ชัดเจนว่า สุดท้ายแล้วอะไรคือเป้าหมายที่ต้องการบรรลุ 
ถ้าใครเคยดูภาพยนต์เรื่อง The World’s Fastest Indian ซึ่งสร้างจากชีวิตจริงของชายชราวัย 68 ปีคนหนึ่ง ชื่อ เบิร์ต มอนโร ที่ใช้ชีวิตหลังเกษียณอายุ ทุ่มเทปรับปรุงมอเตอร์ไซด์ยี่ห้อ อินเดียน ด้วยอุปกรณ์และแนวคิดของตัวเองเพื่อนำไปแข่งขันในสนามที่ยิ่งใหญ่ที่สุดในโลก จนในที่สุดสามารถเอาชนะการแข่งขันและสร้างสถิติความเร็วที่จนทุกวันนี้ยังไม่มีใครลบได้
เบิร์ตฝันเห็นตัวเองในสนามแข่งนั้นเสมอ และทำทุกวันเพื่อเตรียมพร้อมในการแข่งขัน ไม่ว่าจะเป็นการปรับปรุงมอเตอร์ไซด์ การเก็บเงินบำนาญเพื่อเป็นค่าเดินทาง และการฝึกซ้อมขับในรูปแบบต่าง ๆ ซึ่งมีคนถามเบิร์ตว่า ทำไมต้องทำขนาดนั้น เบิร์ตตอบว่า เพราะมันเป็นความฝัน “คนเราเกิดมาถ้าไม่ทำตามความฝัน ก็ไปเกิดเป็นผักซะดีกว่า” และนั่นแสดงให้เห็นถึงพลังของการที่มีความฝันที่ชัดเจนและแรงกล้า
ในทางทฤษฎี มีหนังสือวิชาการหลายเล่มที่ระบุตรงกันว่าการเกิดขึ้นทางจินตภาพมักจะเกิดก่อนทางกายภาพ เมื่อเราจินตนาการถึงภาพในอนาคตที่เราต้องการ เราจะมีเข็มทิศที่ชัดเจนในการดำเนินชีวิต และจะทำหรือไม่ทำอะไรโดยมีเป้าหมายดังกล่าวเป็นเครื่องตัดสินว่า ทำไปแล้วสามารถตอบโจทย์ที่ต้องการหรือไม่ 
ในทางการบริหารเงินก็เช่นกัน เราควรเริ่มจากความฝัน หรือเป้าหมายของเราก่อนว่า เราต้องการนำเงินไปใช้ทำอะไร เพื่อสร้างแรงบันดาลใจให้เรามีความมุ่งมั่นและมีวินัยในการจัดการเงินเพื่อให้ถึงความฝันนั้น 
เมื่อเรากำหนดชัดเจนว่าเป้าหมายของเราเป็นอะไร ไม่ว่า จะอยากมีบ้าน อยากมีรถ อยากแต่งงาน อยากเก็บเงินเพื่อการศึกษาลูกหรืออยากมั่งคั่ง เราจะวางแผนถูกว่าเราต้องเก็บเงินเดือนละเท่าไหร่ รายได้ปัจจุบันเพียงพอหรือไม่ ถ้าไม่พอเราจะหารายได้เพิ่มจากไหน 
ดังนั้น จะเห็นได้ว่า การมีเป้าหมายที่ชัดเจนจะช่วยทำให้เราสามารถบริหารทรัพยากรต่าง ๆ ของเราได้ดีมากขึ้น แต่สิ่งสำคัญกว่านั้นคือ เป้าหมายเหล่านั้นสามารถสร้างแรงบันดาลใจให้เราเกิดการเปลี่ยนแปลงมากกว่า เพราะที่ผ่านมาใคร ๆ ก็รู้ว่าควรออมเงิน ควรใช้จ่ายอย่างประหยัด แต่เมื่อไม่มีเป้าหมายก็มักจะทำให้ละเลยไปได้
การตั้งเป้าหมายที่ดีมีลักษณะสำคัญคือ
1. ชัดเจนพอที่จะวัดได้ว่าเมื่อสำเร็จแล้วหน้าตาจะเป็นอย่างไร
2. มีกำหนดระยะเวลาที่ชัดเจน
3. สร้างแรงบันดาลใจให้กับตัวเรา
สุดท้ายนี้อยากส่งเสริมให้ทุกคนเขียนเป้าหมายหรือ ความฝันลงบนกระดาษ และติดไว้ที่ที่เห็นชัดเจน เพราะการเขียนมันออกมา จะมีโอกาสสำเร็จมากกว่าการแค่คิดมันไว้ในใจเฉย ๆ แน่นอน
มาปลุกฝันให้ตื่นด้วยกันเถอะ